Ulovlig nedskydning af ulv.

Det er med stor beklagelse at vi i medierne og bekræftet af Miljøstyrelsen, konstaterer at en ulv i Vestjylland er blevet skudt ulovligt.

Vildtforvaltningsrådet har på sit seneste møde drøftet de udmeldinger, der optræder på de sociale medier, samt udtalelser fra nogle folketings- og lokalpolitikere, der opfordrer til selvtægt ` og skyde ulven en kugle for panden`.

Vi drøftede også fundene af ulovligt forgiftede rovfugle.

Samtlige 9 medlemmer af Rådet tager på det kraftigste afstand fra denne ulovlige adfærd og opfordringer til samme.

Vildtforvaltningsrådet rådgiver Miljø og fødevareministeren i forvaltningen af Danmarks fugle og dyr, således er vi for nylig kommet med forslag til nye jagttider, som ministeren tiltrådte før jul.

Rådet rådgiver også ministeren om ulve. På opfordring fra en af organisationerne og fra ministeren er vi i færd med at revidere den eksisterende forvaltningsplan for ulv.

Der er ikke enighed i arbejdsgruppen; men vi er enige om, at forvaltningen sker inden for eksisterende love og direktiver.

Det afholder naturligvis ikke de enkelte organisationer fra politisk at forfægte deres egne synspunkter om ulve og andre emner i vildtforvaltningen i forsøget på at få lovgiverne til ændre reglerne, sådan fungerer vores demokrati.

Men udgangspunktet er entydigt, eksisterende regler og love er til for at blive overholdt - for både Per, Poul og Hans.

På Vildtforvaltningsrådet vegne

Jan Eriksen, formand.